《童氏必大亭》
宋代·杨时

迢遥武夷翁，霞衣烂朝日。
作亭依云根，旷望兹焉息。
仙游去不返，孤丘已陈迹。
身虽隶编齐，贻谋有遗则。
庆流终必大，名亭以为识。
伊昔晋公堂，三槐手亲植。
扶疏满庭阴，貂蝉映圭璧。
默视天人际，召应齐吕律。
闾门容轩车，兹理固可必。
终见童氏里，鸣珂声赫奕。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。